"สตาร์เฟล็กซ์"ปลื้มสร้างสถิติผลประกอบการนิวไฮ
ซีอีโอสตาร์เฟล็กซ์ ตั้งเป้ารายได้ปี 63 เติบโต 20 % จากรายได้รวมปี 62 อยู่ที่ 1,273.35 ล้านบาท ปลื้มสร้างสถิติผลประกอบการนิวไฮ เตรียมเจาะตลาดบรรจุภัณฑ์อาหารและอุปกรณ์การแพทย์
23 ส.ค. 2563

ดร.สมโภชน์ วัลยะเสวี ประธานเจ้าหน้าที่บริหาร บริษัท สตาร์เฟล็กซ์ จำกัด (มหาชน) หรือ SFLEX เปิดเผยว่า ในปี 63 บริษัทตั้งเป้ารายได้เติบโต 15-20% จากปี 62 ที่มีรายได้รวมจำนวน 1,273.35 ล้านบาท และมีเป้าหมายรักษาระดับอัตรากำไรขั้นต้นที่ 21-23% ในปีนี้ ซึ่งส่งผลให้ SFLEX สร้างสถิติผลประกอบการนิวไฮ โดยกลยุทธ์การเติบโตมาจากการนำเงินระดมทุนเข้าจดทะเบียนใน SET นำมาสร้างโรงงานใหม่เพื่อเพิ่มประสิทธิภาพการผลิต อีกทั้งเตรียมปิดดีลใหญ่ภายในไตรมาส 3 และ 4 ปีนี้ และยังเน้นเจาะตลาดบรรจุภัณฑ์เกรดพรีเมี่ยมในกลุ่มอาหารเพิ่มเติม ตั้งเป้ามีสัดส่วนรายได้ปัจจุบันจากNon Food และ Food ในสัดส่วนเดิมปีที่แล้ว 80% และ 20% เป็น 70% และ 30% ในสิ้นปีนี้
ทั้งนี้ แนวโน้มรายได้และกำไรในช่วงครึ่งหลังของปีนี้ เติบโตต่อเนื่องจากครึ่งปีแรก จากแผนเดินเครื่องจักรผลิตถุงข้าวสารและซื้อเครื่องจักรใหม่ พร้อมทั้งขยายไลน์การผลิตประเภทซองพร้อมฝาปิดขนาดเล็ก (ซองซาเช่) นอกจากนี้บริษัทเห็นโอกาสในการขยายตลาดบรรจุภัณฑ์อาหารและอุปกรณ์การแพทย์ ซึ่งได้เข้าไปเจาะตลาดดังกล่าวแล้ว โดยแผนการดำเนินงานเพื่อขยายฐานลูกค้าและเพิ่มรายได้ในอนาคต




ดร.สมโภชน์ กล่าวว่า สำหรับผลประกอบการไตรมาส 2/63 มีกำไรสุทธิที่ 30.08 ล้านบาท เติบโต 367.89% เทียบกับงวดเดียวกันของปีก่อนมีกำไรสุทธิ 6.43 ล้านบาท คิดเป็นอัตรากำไรสุทธิ 9.25% เพิ่มขึ้นจากงวดเดียวกันของปีก่อนอยู่ที่ 2.30% เนื่องจากยอดขายที่เติบโต การบริหารต้นทุนที่ดี และความสามารถในการทำกำไรที่สูงขึ้น ขณะที่บริษัทสามารถทำกำไรขั้นต้นในอัตรา 22.2% ของยอดขาย จากระดับ 15.47% ในช่วงเดียวกันของปีก่อน ขณะที่มีรายได้รวมอยู่ที่ 342.75 ล้านบาท เพิ่มขึ้น 16.39%
นอกจากนั้น ผลประกอบการในงวดครึ่งปีแรก มีรายได้รวม 666.39 ล้านบาท เพิ่มขึ้น 7.14% เมื่อเทียบกับช่วงเดียวกันของปีก่อน และมีกำไรสุทธิ 64.90 ล้านบาท เพิ่มขึ้น 115.47% เมื่อเทียบกับครึ่งปีแรกของปีที่ผ่านมามีกำไรสุทธิ 30.12 ล้านบาท ผลประกอบการที่ออกมาสะท้อนการทำงานได้ตามแผนที่วางไว้รวมถึงการบริหารจัดการต้นทุนภายในที่มีประสิทธิภาพ และได้รับการยอมรับจากลูกค้ากลุ่มหลัก ของ SFLEX ซึ่งเป็นผู้ผลิตและจำหน่ายกลุ่มสินค้าอุปโภค (Non-Food) และกลุ่มบริโภค (Food) รายใหญ่ของประเทศ รวมทั้งความสำเร็จในการขยายฐานลูกค้า โดยในปี 62 บริษัทมีลูกค้ารายใหญ่อยู่ราว 37 ราย เพิ่มเป็น 55 รายในปัจจุบัน
"ลูกค้าที่เพิ่มขึ้นอยู่ในกลุ่ม Food ซึ่งเป็นตลาดที่ใหญ่มาก โดยเชื่อมั่นกลยุทธ์การผลิตบรรจุภัณฑ์เกรดพรีเมี่ยม และคิดค้นนวัตกรรมบรรจุภัณฑ์ใหม่ๆอย่างต่อเนื่องร่วมกับลูกค้า พร้อมทั้งรักษาอัตรากำไรเพื่อ ทำให้ภาพรวมผลการดำเนินงานเป็นไปตามแผนที่วางไว้” ดร.สมโภชน์ กล่าว